Praem Minista Charlot Salwai, hemi handem ova long lunch ia, Tuesday 27 February, wan check blong 1.2 million vatu igo national tim blong beach volley blong Vanuatu tede.
Mr Salwai we hemi semtaem patron blong beach voley blong Vanuatu, hemi talem se hemi trastem ol boy mo gel blong Vanuatu se oli save winim medal long taem blong Commonwealth gem long Gold Coast long Australia long manis April 2018. Hemi wishim tim blong Vanuatu sakses.
President blong Vanuatu Volleyball Federation, Debbie Masauvakalo i talem tankiu long Praem Minista Salwai mo gavman blong save sapotem tim blong beach volley.
Misis Masauvakalo i talem tankiu long Mr Salwai long sapot blong hem long las mini gem we hemi mekem se Vanuatu i save winim gold medal.
Hemi talem se Vanuatu i neva winim medal long Commonwealth gem be hemia long nekis manis, Vanuatu, hemi kat bigfala hop blong go kasem semi final mo final.
Hemi invaetem Mr Salwai blong go long las trening blong olgeta long namba 1 April bifo tim hemi liv blong go long Australia. Misis Masauvakalo i talem se mani ia bae oli yusum blong trening preparation blong tim blong Vanuatu from Commonwealth gem ia.
Mani ia, hemi blong sapotem head coach, Shanan Zunker blong Australia blong hemi gohet blong trenem tim blong Vanuatu. Head coach ia, bae hemi kasem Port Vila long 13 March blong gohet blong trenem Vanuatu tim.
Commonwealth gem bae hemi stat long 4 kasem 15 April long Gold Coast long Australia.
eng_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn